CBI केस में दिल्ली हाईकोर्ट ने कहा- हमें वो सबूत दिखाएं जिन पर आपको भरोसा
Delhi Ex-Deputy CM Manish Sisodia Liquor Policy Case - Follow Delhi Liquor Scam Latest News Updates On Dainik Bhaskar दिल्ली शराब नीति केस में CBI केस में पूर्व डिप्टी सीएम मनीष सिसोदिया की जमानत पर दिल्ली हाईकोर्ट में सुनवाई होगी।
दिल्ली के पूर्व उप मुख्यमंत्री मनीष सिसोदिया की जमानत याचिका पर दिल्ली की राउज एवेन्यू कोर्ट ने फैसला 28 अप्रैल तक टाल दिया है। ED केस में कोर्ट ने 18 अप्रैल को फैसला सुरक्षित रख लिया था।
वहीं, CBI केस में जमानत को लेकर दिल्ली हाईकोर्ट सुनवाई के दौरान बेंच ने CBI से कहा कि अगर आपके पास वो सबूत हैं, जिन पर आपको भरोसा है, तो हमें भी दिखाएं। मामले की सुनवाई गुरुवार को दोपहर ढाई बजे से होगी।
इसके पहले, CBI ने पहली बार अपनी चार्जशीट में मनीष सिसोदिया का नाम आरोपी के तौर पर कोर्ट में पेश किया। CBI ने मंगलवार को ही राउज एवेन्यू कोर्ट में चार्जशीट दाखिल की है।
कोर्ट में CBI का पक्ष- सिसोदिया लोगों पर दबाव बनाने में सक्षम
दिल्ली हाईकोर्ट में ASG ने CBI की तरफ से दलील दी कि सिसोदिया लोगों पर दबाव बनाने में सक्षम हैं। जिस दिन उन्हें गिरफ्तार किया गया था, उन्होंने अपना फोन तोड़ दिया था। इस पर कोर्ट ने पूछा- आपके पास सबूत हैं? जवाब में ASG ने बताया कि सिसोदिया ने यह बात जवाब में दी है। इस पर कोर्ट ने सबूत मांगते हुए कहा कि जमानत के फेज में हम बहुत डीटेल में नहीं जा सकते। आप सबूत दिखाएं जिन पर आप खुद भरोसा कर रहे हैं। 
सिसोदिया के अलावा 3 और आरोपियों के नाम
सिसोदिया के अलावा जांच एजेंसी की चार्जशीट में हैदराबाद के CA बुच्ची बाबू गोरंटला, अर्जुन पांडे और अमनदीप सिंह ढल का भी नाम आरोपी के रूप में शामिल है। कोर्ट चार्जशीट पर 12 मई को सुनवाई करेगा। बुच्ची बाबू गोरंटला तेलंगाना के CM चंद्रशेखर राव की बेटी के कविता के CA हैं। मामले में कविता से भी ED पूछताछ कर चुकी है।
चार्जशीट में एजेंसी ने कहा कि इस मामले में बड़ी साजिश और अन्य आरोपियों की भूमिका की जांच की जा रही है। CBI ने आखिरी चार्जशीट 25 नवंबर, 2022 को फाइल की थी।
सुनवाई के पहले पत्नी की तबीयत बिगड़ी 
मंगलवार को मनीष सिसोदिया की पत्नी सीमा सिसोदिया की तबीयत बिगड़ गई। उन्हें दिल्ली के अपोलो अस्पताल में एडमिट कराया गया है। डॉक्टरों की टीम उनके स्वास्थ की जांच कर रही है।
पिछली सुनवाई में दयान कृष्णन ने कहा था कि लोअर कोर्ट ने AAP नेता की पत्नी की मेडिकल कंडीशन पर विचार नहीं किया। वे मल्टिपल स्केलेरोसिस से पीड़ित हैं और उनकी हालत बिगड़ती जा रही है।
सिसोदिया की कस्टडी 29 अप्रैल तक बढ़ाई 
26 फरवरी को गिरफ्तार किए गए दिल्ली के पूर्व डिप्टी CM सिसोदिया की कस्टडी भी बढ़ा दी गई है। 17 अप्रैल को स्पेशल जज एमके नागपाल ने सिसोदिया को 27 अप्रैल तक ED और 29 अप्रैल तक CBI की कस्टडी दी है। गौरतलब है कि शराब नीति मामले में ED मनी लॉन्ड्रिंग और CBI अनियमितता के मामले की जांच कर रही है।
कोर्ट ने मामले में गिरफ्तार दो अन्य आरोपियों अरुण रामचन्द्र पिल्लई और अमनदीप ढल को भी 29 अप्रैल तक ED की कस्टडी में भेजा है।  
सिसोदिया से जुड़ी ये खबरें भी पढ़ें...
सिसोदिया की जमानत पर अगली सुनवाई 26 अप्रैल को
दिल्ली शराब नीति घोटाले से जुड़े CBI के केस में दिल्ली हाईकोर्ट ने मनीष सिसोदिया की जमानत याचिका पर सुनवाई की। जस्टिस दिनेश शर्मा ने सिसोदिया की तरफ से दलीलें पूरी होने पर हाईकोर्ट ने मामले को 26 अप्रैल के लिए लिस्टेड कर दिया। पढ़ें पूरी खबर...